Likumprojekts

Grozījumi Sugu un biotopu aizsardzības likumā

Izdarīt [Sugu un biotopu aizsardzības likumā](http://likumi.lv/doc.php?id=3941) (Latvijas Republikas Saeimas un Ministru Kabineta Ziņotājs, 2000, 9. nr.; 2005, 20. nr.; 2006, 24. nr.; 2009, 12., 14. nr.; Latvijas Vēstnesis, 2009, 194. nr.; 2010, 102., 205. nr.; 2011, 169., 201. nr.; 2012, 200. nr.; 2013, 232. nr.) šādus grozījumus:

1. Aizstāt visā likumā vārdus "pastāvīgie lietotāji" (attiecīgā locījumā) ar vārdu "lietotāji" (attiecīgā locījumā).

2. Izteikt 4. panta 6. punktu šādā redakcijā:

"6) kārtību, kādā zemes lietotājiem nosakāmi to zaudējumu apmēri, kas saistīti ar īpaši aizsargājamo nemedījamo sugu un migrējošo sugu dzīvnieku nodarītajiem būtiskiem postījumiem, un minimālās nepieciešamo aizsardzības pasākumu prasības postījumu novēršanai;".

3. Izteikt 5. panta 10.1 punktu šādā redakcijā:

"101) nodrošina ziņojumu sagatavošanu atbilstoši Eiropas Padomes 1992. gada 21. maija direktīvas 92/43/EEK par dabisko dzīvotņu, savvaļas faunas un floras aizsardzību un Eiropas Parlamenta un Padomes 2009. gada 30. novembra direktīvas 2009/147/EK par savvaļas putnu aizsardzību prasībām un tajās noteiktajiem termiņiem, kā arī sagatavo pārskatu par ziņojumu un iesniedz to Ministru kabinetā;".

4.  8. pantā:

izteikt pirmās daļas otro teikumu šādā redakcijā:

"Īpaši aizsargājamās sugas un biotopi atrodas īpašā valsts aizsardzībā, un informācija par tiem tiek iekļauta šā likuma 4. panta 19. punktā minētajā reģistrā.";

papildināt sesto daļu pēc vārdiem "Īpaši aizsargājamo biotopu" ar vārdiem "un īpaši aizsargājamo sugu dzīvotņu".

5.  10. pantā:

izteikt pirmo daļu šādā redakcijā:

"(1) Zemes īpašniekam un lietotājam ir tiesības saņemt no valsts budžetā šim mērķim paredzētajiem līdzekļiem kompensāciju par īpaši aizsargājamo nemedījamo sugu un migrējošo sugu dzīvnieku nodarītajiem būtiskiem postījumiem, ja tas ir veicis nepieciešamos aizsardzības pasākumus un, izmantojot savas zināšanas, spējas un praktiskās iespējas, ir ieviesis saudzīgas ekoloģiskās metodes, lai zaudējumus novērstu vai samazinātu. Zemes īpašnieks un lietotājs nav tiesīgs saņemt kompensāciju, ja tas ļaunprātīgi ir veicinājis viņam nodarīto zaudējumu rašanos vai to apmēra palielināšanos, lai saņemtu kompensāciju.";

izteikt trešo daļu šādā redakcijā:

"(3) Kompensāciju par īpaši aizsargājamo nemedījamo sugu un migrējošo sugu dzīvnieku nodarītajiem būtiskiem postījumiem nemaksā, ja zemes īpašniekam vai lietotājam ir piešķirti citi valsts, pašvaldības vai Eiropas Savienības maksājumi, kas tieši vai netieši paredzēti par tiem pašiem saimnieciskās darbības ierobežojumiem vai īpaši aizsargājamo nemedījamo sugu un migrējošo sugu dzīvnieku nodarītajiem būtiskiem postījumiem, par kuriem normatīvajos aktos paredzēta kompensācija, tai skaitā ja pretendents saņem atbalstu saskaņā ar Eiropas Parlamenta un Padomes (ES) 2014. gada 15. maija regulu Nr. 508/2014 par Eiropas Jūrlietu un zivsaimniecības fondu un ar ko atceļ Padomes Regulas (EK) Nr. 2328/2003, (EK) Nr. 861/2006, (EK) Nr. 1198/2006 un (EK) Nr. 791/2007 un Eiropas Parlamenta un Padomes Regulu (ES) Nr. 1255/2011."

6. Izteikt 22. un 23. pantu šādā redakcijā:

"**22.** **pants. Nejauši bojā gājušo vai nelikumīgi sagūstīto dzīvnieku uzskaite**

Katrai personai ir pienākums pieteikt Dabas aizsardzības pārvaldē īpaši aizsargājamas sugas dzīvnieka vai putna nelikumīgas sagūstīšanas vai nejaušas nogalināšanas vai beigta dzīvnieka vai putna atrašanas gadījumu. Dabas aizsardzības pārvalde atbilstoši saņemtajai informācijai veic nelikumīgi sagūstīto vai nejauši bojā gājušo, vai atrasto beigto dzīvnieku vai putnu uzskaiti.

**23. pants. Beigti dzīvnieki**

(1) Izbāžņus no īpaši aizsargājamas sugas dzīvniekiem drīkst izgatavot tikai no likumīgā ceļā iegūtiem medījamiem vai nemedījamiem dzīvniekiem vai likumīgā ceļā iegūtām zivīm.

(2) No īpaši aizsargājamas sugas dzīvniekiem izgatavotos izbāžņus aizliegts pārdot vai citādi komerciāli izmantot."

7. Papildināt pārejas noteikumus ar 15. un 16. punktu šādā redakcijā:

"15. Grozījumi šā likuma 10. panta pirmajā un trešajā daļā, kas paredz tiesības uz kompensāciju par īpaši aizsargājamo nemedījamo sugu un migrējošo sugu dzīvnieku nodarītiem būtiskiem postījumiem, ja ir veikti nepieciešamie aizsardzības pasākumi un ieviestas saudzīgas ekoloģiskas metodes, un nosacījumus attiecīgo tiesību zaudēšanai, kā arī tiesības saņemt kompensāciju tikai no viena finansējuma avota, stājas spēkā 2015. gada 1. oktobrī.

16. Ministru kabinets līdz 2015. gada 1. oktobrim izdod šā likuma 4. panta 6. punktā minētos noteikumus. Līdz šā likuma 4. panta 6. punktā minēto Ministru kabineta noteikumu spēkā stāšanās dienai, bet ne ilgāk kā līdz 2015. gada 1. oktobrim ir spēkā Ministru kabineta 2007. gada 20. novembra noteikumi Nr. 778 "Kārtība, kādā zemes lietotājiem nosakāmi to zaudējumu apmēri, kas saistīti ar īpaši aizsargājamo nemedījamo sugu un migrējošo sugu dzīvnieku nodarītajiem būtiskiem postījumiem", ciktāl tie nav pretrunā ar šo likumu."

Vides aizsardzības un

reģionālās attīstības ministra vietā –

tieslietu ministrs

Dzintars Rasnačs